Tota la resta és literatura (o política) (Eva Piquer)\nTota la resta és literatura (o política)\nEscriptors i polítics van coincidir ahir a l'Auditori en una festa sense sopar, però amb reivindicacions com la independència cultural i fiscal i el dret a decidir.\nEVA PIQUER 21/12/2011 00:00\n260x366 Tota la resta és literatura (o política) / MANOLO GARCÍA Tota la resta és literatura (o política) / MANOLO GARCÍA\nHi havia una vegada un pacte fiscal que era una ficció ensucrada\n"Avui farà fred, però no tant com fa deu anys a Vic, quan la neu va obligar a suspendre la festa". Ho recordava al migdia la megaeditora Ester Pujol. Aquest 2011 ni es preveien nevades a Barcelona, ni hi havia perill que el menjar es fes malbé: ja és el segon any que el lliurament dels premis se celebra sense sopar, per la crisi i tal. Els més primmirats ho devien agrair: els àpats multitudinaris no són gaire aptes per a paladars exigents. La llàstima és que quan no hi ha teca ni gent entaulada cauen en picat les possibilitats que es produeixin converses interessants.\nAhir segur que s'haurien muntat grans debats a l'entorn de les declaracions a Els matins de la presidenta d'Òmnium, assegurant que el tancament de caixes és viable i que si no tira endavant el pacte fiscal serà l'hora d'aplicar mesures de força. "Ja treballem en l'objecció fiscal -va insistir Muriel Casals al vespre, a l'acte de l'Auditori- La realitat demostra que no podem aturar-nos. Tenim molta feina i la volem fer".\n"No he anat a la tele a parlar d'això, però els periodistes sou així... I si em pregunten, no sé callar", em diu la Muriel. I afegeix: "Però potser la negociació del govern arribarà a bon port i s'aconseguirà un pacte fiscal just". Sí, i potser la vida és un conte de fades i fum, fum, fum.\nEn Biel, la Rodoreda, el vampir i l'escriptor Frankenstein\nEn Biel, fill de la dona d'en Ramon Erra, li va etzibar fa poc: "Tu et creus que ets la Mercè Rodoreda". L'escriptor va pensar: "Tant de bo guanyi el Rodoreda i així l'hi passaré per la cara". Vigila amb el que desitges: a vegades es compleix. En Biel no era ahir a l'Auditori sinó mirant TV3, ara que encara tenim una tele pública que fa funcions de tele pública, i que duri. El nano va comprovar en directe que en Ramon ha afegit al currículum un premi batejat en honor a l'autora de La plaça del Diamant . Però aquí el més rellevant és que un nen de dotze anys faci anar el nom de Mercè Rodoreda amb naturalitat. Tant que ens queixem, i potser no està tot perdut.\nParlant d'adolescents. Qui sap si algun lector (i, sobretot, alguna lectora) arribarà a la novel·la de Sebastià Alzamora atret pel reclam del vampir. Perquè, sí, hi ha un assassí que sosté que és un vampir. I no descobrirem ara que les històries vampíriques desperten passions entre les jovenetes arran de l'èxit de la saga Crepuscle i derivats. "Si algú la llegeix amb aquests ulls s'endurà una decepció", admetia ahir Alzamora, que no s'ha inspirat pas en Stephenie Meyer, ni ganes, però sí que ha volgut retre homenatge a Joan Perucho, Edgar Allan Poe o Henry James. Laura Borràs, portaveu del jurat del Sant Jordi, no va esmentar Dràcula sinó un altre mite universal del terror: "Alzamora en aquesta novel·la fa d'escriptor Frankenstein", va dir, perquè el de Llucmajor ha construït una obra amb pedaços de diversos gèneres. Ara tocaria citar el doctor Jekyll i míster Hyde i ja hi seríem tots, però em temo que la pàgina tornaria a derivar cap a la qüestió política (els candidats que es transformen en campanya i després s'arronsen i bla bla bla) i no és això, companys: hem vingut a parlar de llibres.\nEl meu país és tan petit que diem Irlanda quan potser parlem d'aquí\nEl poemari premiat amb el Carles Riba es dirà Llum d'Irlanda , tot i que l'autor li havia posat un altre títol: Les síl·labes molles . Ara que no ens sent ningú, us diré amb totes les síl·labes que Marcel Riera, "badaloní com la Penya i l'Anís del Mono", podria no haver estat mai a Irlanda. El seu llibre parla d'un país que ens queda força més a prop, i no miro cap enlloc. "No deixa de ser un llibre polític", reconeix Riera, que va ser diputat convergent. I jo que em rendeixo: tot és política, què caram.


Seat inicia la contractació de 700 treballadors per produir el Q3 a la fàbrica de Martorell\nSeat ha començat el procés per contractar 700 treballadors que fabricaran el nou Audi Q-3 a la fàbrica de Martorell. Seat i la Generalitat han firmat l'acord per formar-los, ja que els candidats a ocupar aquests llocs hauran de sotmetre's al procés de selecció del Servei d'Ocupació de Catalunya. La formació dels candidats, que serà tan teòrica com pràctica, serà de gairebé 150 hores i, segons les previsions que estudia la companyia, hauran d'incorporar-se a les línies de producció al maig.\n16/03/2011 - 13.28 Actualitzat 16/03/2011 - 14.49\nImatge d'arxiu de l'Audi Q3.\nLa fabricació del Q3 suposarà la implantació d'un torn a la línia 3 de Martorell, on ara es produeix l'Exeo, de manera que treballarà en dos torns fins a octubre. A més, es prepara la incorporació d'un tercer torn de nit cap al setembre.\nLa inversió per produir l'Audi Q3 superarà els 300 milions d'euros, i la capacitat de producció d'aquest model se situarà al voltant de les 100.000 unitats anuals.


Els camins imprescindibles de les Muntanyes de la Costa Daurada | Diari de Tarragona\nEls camins imprescindibles de les Muntanyes de la Costa Daurada\n12 de Septiembre de 2019 - 09:48 hs\nLa xarxa de camins del Baix Camp us permeten descobrir paisatges màgics a les Muntanyes de la Costa Daurada. Foto: MCD\nLes Muntanyes de la Costa Daurada són un indret ideal per al turisme actiu: senderisme, escalada, BTT, touring, hípica, i moltes altres activitats. A més, els seus paisatges de contrastos ens regalen des d'extensos boscos fins a llargues platges, passant per una cultura i una tradició ben llunyana. Repletes de racons amb encant, de llocs que et deixen sense paraules quan els intentes descriure o explicar com et vas sentir a l'admirar-los, les Muntanyes de la Costa Daurada són encisadores.\nLa xarxa de camins del Baix Camp us permet descobrir aquest territori al vostre ritme, gaudint del paisatge, els seus pobles i la seva gent. A través de la seva pàgina web (www.muntanyescostadaurada.cat/rutesapeu/ca ) podreu programar les vostres rutes a través de filtres específics com el municipi, la durada, la dificultat o la distància. Hi ha un total de 21 propostes que van des d’una ruta d’una o dues hores fins a una caminada per tota la comarca de 6 dies i d’altres per a caps de setmana que normalment es fan unint dues rutes que s’apleguen en algun punt.\nSiguis com siguis, trobaràs els teus imprescincibles:\nSi gaudiu d’un bon estat físic, la ruta de La mola de Colldejou, on arribareu fins al cim és una bona proposta, així com El Puig d’en Cama, Talaia del Camp o la ruta Del riu Brugent al cim de les muntanyes de Prades, us atraparan.\nRacons increïbles per als més actius. Foto: MuntanyesCD\nSi sou gourmets, segur que a més de fruir amb els paisatges naturals, la ruta Els paisatges de l’avellana o tanmateix Maquis entre avellanes us poden encantar.\nPaisatges que ens apropen a la nostra essència culinària. Foto: MCD\nSi us agrada la història i voleu aprendre en els espais específics i en natura oberta, teniu un bon grapat de rutes per a triar: L’amagatall dels carlins, Les Muntanyes del Guerriller Carrasclet, El dip de Joan Perucho, Pel Sud de la Baronia, Els camins amarats d’història…\nEscornalbou, un espai ple d'història. Foto: MCD\nSi encara busqueu un grau més de calma per gaudir plenament del moviment slowlife, teniu Muntanyes amb vistes al mar, la ruta de Vilanova a les ermites o El cicle mediterrani.\nRutes que conviden a la calma. Foto: MuntanyesCD\nPerò si teniu un cap de setmana lliure en el que vulgueu viure la natura en profunditat i amb seguretat, teniu rutes tan interessants com: Els camins del baró d’Escornalbou, Quatre paisatges i un camí, La Terra del dips, l’Essència mediterrània entre oliveres i avellaners,…\nRutes de senderisme per a realitzar amb tota la família durant el cap de setmana. Foto: MCD\nSiguis com siguis, tens una ruta que t’espera!


Es gradua la primera promoció de Màrqueting i Publicitat | Escola Joan XXIII\nEs gradua la primera promoció de Màrqueting i Publicitat\nEl passat divendres 26 de maig els alumnes de cicles formatius d’Esit FP – Escola Joan 23 van celebrar la seva graduació al centre cívic de Bonavista. Els alumnes de 2n dels cicles formatius de grau mitjà i de grau superior van comparèixer a l’escenari del centre cívic on es va dur a terme un acte amb discursos per part de la direcció del centre, personal docent, l’AMPA i alumnes dels diferents cicles. Un cop finalitzat l’acte que va comptar també amb les famílies dels alumnes, es va organitzar un pica-pica al pati del centre.\nAquest any ha tingut un aire diferent als altres anys, és la primera vegada que el centre incorpora al món laboral a tècnics superiors en màrqueting i publicitat, família professional nova des de 2015 i que l’any que ve s’impartirà també en modalitat online per tota Espanya. Aquest cicle és completament nou i ha comptat amb una vintena de alumnes. El pròxim any s’espera que es graduïn una vintena més.\nLa graduació és un dia on es crea un ambient de caire familiar i de felicitat, on diferents cicles de diferents branques s’ajunten durant la tarda i la nit per la mateixa raó, celebrar la fi d’una etapa formativa.\nRobòtica i disseny de videojocs\nInici » Notícies » Es gradua la primera promoció de Màrqueting i Publicitat


La Biblioteca Josep Jardí ha posat en marxa el repte lector dels Biblioaventurers. Les inscripcions estan obertes i el repte consisteix a llegir sis o deu llibres, segons les edats, abans del 31 de març. Les persones interessades poden demanar més informació passant pel taulell de préstec o a la sala infantil.\nA més, la Biblioteca ha preparat noves exposicions bibliogràfiques per l'octubre. Durant tot el mes, al vestíbul, hi haurà Cinema d'espies, una mostra on el públic podrà posar-se a la pell de personatges de l'espionatge a les pel·lícules. A la sala infantil l'equipament municipal presenta Mòmies? Mòmies!, una exposició que homenatja aquest monstre.\nFins al 17 d'octubre la ciutadania podrà visitar l'exposició Som el que mengem, una activitat organitzada amb motiu del Dia Mundial de l'Alimentació. És una selecció d'obres de divulgació de nutrició i dietètica per ajudar a la ciutadania en la cerca d'una alimentació més saludable. L'equipament ha inaugurat també Sota pseudònim, un recull de llibres d'autors i autores que han escrit sota un pseudònim.\nDel 18 al 31 d'octubre hi ha programada Buidem els prestatges! per commemorar el Dia Internacional de les Biblioteques. És una selecció d'obres on part del protagonisme el té l'equipament o els llibres. Durant aquests dies també estarà disponible Toshokan de manga – Manga a la Biblioteca, una mostra relacionada amb la 27a edició del Saló del Manga a Barcelona, que se celebra entre el 29 d'octubre i l'1 de novembre.\nD'altra banda, l'equipament programa pel 28 d'octubre un homenatge als 150 anys del naixement de Segundo de Chamón. Consistirà en la projecció de cinc contes clàssics narrats en directe. Serà a les 17.30 a l'Espai 2 i s'adreça a infants majors de 4 anys.\nFoto: La ciutadania ja es pot inscriure en els Biblioaventurers / Biblioteca Josep Jardí


El passat 2 de maig vam poder gaudir, juntament amb un grup de 12 empreses associades, de la visita al Yurbban Passage Hotel&Spa, un hotel molt singular situat al barri gòtic i al top 10 dels hotels de Barcelona, segons Tripadvisor. L'edifici de 1878, de passat tèxtil, va ser restaurat amb la supervisió de Patrimonio y el Institut de Paisatge Urbà. Integrat a l'hotel es troba el Passatge de les Manufactures que li atorga una personalitat molt característica al seu hall.\nEl projecte d'interiorisme ha aconseguit generar una atmosfera, entre el passat i el present, que respira l'entorno industrial de l'esplendor tèxtil de la Barcelona de principis del segle XX. L'hotel, dissenyat per Raquel Sogorb, compta amb 60 habitacions, totes exteriors amb terrasses i vistes al pintoresc barri gòtic. Algunes d'aquestes intervenen i fins i tot es veuen des del mateix passatge. A la coberta o rooftop de l'hotel, es troba una piscina que desemboca a l'skyline de la ciutat comtal.\nIntegrat a l'hotel podem trobar el Signature Spa, primer spa orgànic vegà del país, situat a la planta -1 de l'edifici, on podem descobrir una emblemàtica arquitectura, pròpia de l'edifici de finals del segle XIX amb voltes i pilars de fosa.\nEn finalitzar la visita, les empreses han participat en un càtering-networking juntament amb la interiorista i la directora de l'hotel, les quals ens han explicat les claus que una empresa proveïdora del sector contract ha de complir per satisfer les necessitats d'un projecte hoteler.


Equipació curses - Esports10\nSi ets una entitat esportiva i/o d’organització de curses i competicions, caminades, gimcanes, activitats de team-building, o qualsevol altra tipus d’activitat col·lectiva i multitudinaria et podem ajudar.\nSom especialistes en equipacions tècniques per col·lectivitats tant econòmiques com de primeres marques. T’ajudem en la tria de la millor opció, tant sigui de samarretes, buffs, gorres, petos, etc., així com tota mena de regals esportius com ara; bidons, motxilles i motxilles camel, grips, canelleres, boles i pilotes, etc.\nT’oferim tot el serveis de tria d la millor opció i marcatge. Podem estampar i personalitzar la roba, així com l’entrega en els formats que ens demanis, en tot el seu assortiment de talles i mides.\nAmb Esports10 volem que la roba esportiva no sigui un problema, sinó una solució per la teva cursa.\nDemana’ns pressupost a la nostra botiga o envia’ns un mail a esports10@esports10.cat


amor – Escrit(o)s (im)prescindibles\nLa vida passa, però els sentiments es queden, a dins nostre, arrapats al cor, capa sobre capa de tels fins, quasi imperceptibles, que de vegades ens consolen amb el seu escalf i, a voltes, ens estrenyen tan fort que quasi bé ens ofeguen. La vida passa i passa el nostre temps esperant un tren que potser no passarà mai, o asseguts al vagó, mirant per la finestreta d’un tren que no sabem si ens porta on volíem anar, però que ens duu lluny de la vella estació on no volem ni podem tornar.\nPenso en els sentiments silenciats i en els trens perduts mentre llegeixo una novel·la que parla d’amors impossibles i amagats, que travessen el temps en silenci, dissimulats entre la fidelitat, la companyonia i l’amistat, i que acaben per confessar-se a les portes de la mort, perquè un necessita deixar aquest món amb el cor net, esquinçar tots els tels que no han deixat bategar la passió.\nAnd the mountains echoed, de Khaled Hosseini, no és una novel·la sobre amors secrets, però sí és una novel·la sobre l’amor —sobre les formes tan diverses que tenim d’estimar: entre germans, entre pares i fills, entre homes i dones, entre dones, entre homes…—, una novel·la que explora com tenim cura dels altres i com les decisions que prenem en fer-ho —de vegades a contracor, patint i provocant un gran dolor— marquen la nostra vida i la de famílies i pobles sencers durant generacions.\nLa major part de l’acció de la novel·la transcorre a l’Afganistan, al llarg de prop de 60 anys, entre 1952 i 2010. L’acció transcorre en zona de guerra, però Hosseini —escriptor nord-americà d’origen afganès que va canviar la medicina per la literatura el 2003, després de l’èxit de la seva primera novel·la, The Kite Runner— té la mestria d’explorar la vida que passa a les alcoves i als cors dels seus personatges sense deixar que els projectils i les bales que esbotzen els murs i els carrers li facin tremolar la mà. I no és que el conflicte no afecti els personatges, sinó que només és una de les moltes coses que els mouen, i sovint menys important que el desig, la por al fracàs, la tendresa, l’enveja, la solidaritat, l’orgull, la generositat, la ràbia, el sentit del deure, la frustració, l’amor…\nLa vida passa i els sentiments se’ns queden a dins, i esdevenen la llum a través de la qual mirem el món, el diapasó que vibra amb històries que ens semblen properes. Per això m’emociona l’amor de Suleiman per Nabi, l’amor inconfessable del senyor pel seu servent, un amor que es conforma amb la proximitat d’un passeig diari en cotxe i l’observació atenta del dibuixant que guarda sota clau els seus esbossos. Un amor impossible, com el de Nabi per Nila, la dona de Suleiman, a qui el criat seguirà esperant fins a la vellesa ignorant que porta 30 anys morta.\nAmors creuats que s’il·luminen amb la frase que he repetit per a mi mateixa tantes vegades, tot esperant el tren que potser no arribarà: “Tu, sempre has estat tu. Ho saps, oi?”\nBy Adela Farréin Cultura, Reflexions 28/12/2014 533 WordsDeixa un comentari\nEls amors perfectes són com les utopies polítiques: el somni d’una vida ideal viscuda per persones extraordinàries, en un entorn just i amable.\nL’home dels meus somnis viu a l’illa de Thomas More, perquè allà hi ha pau i felicitat, treball i educació per a tothom i ja no cal posseir res, perquè tot és de tots. L’home dels meus somnis viu allí, perquè, com la societat d’Utopia, ell és perfecte: sempre em somriu, mostrant la felicitat d’estimar-me; m’escolta quan li parlo del que m’interessa, i comparteix amb mi les seves alegries i les seves penes; el seu cos és càlid, els seus braços forts i els seus besos dolços. Ho són ara i ho seguiran sent eternament, perquè aquest amor té la perfecció de les utopies: és inabastable. No s’emblanquinarà amb el polsim del temps, no s’esquarterarà estès al sol i serena de la quotidianitat, les tempestes de la convivència no l’arrossegaran riera avall.\nSempre he pensat que, d’una forma o altra, tots guardem al cor un amor perfecte. Per la majoria és una utopia, allò que hauria pogut ser si… Només uns pocs tenen la sort d’haver-lo trobat i haver-lo viscut, si més no per un temps.\nNo sé com ho viuen d’altres, però, a mi, el meu amor impossible m’il·lumina i m’inspira. M’ajuda a escriure aquests pensaments (im)prescindibles i en les tardes melangioses, em fa sentir acompanyada. Un romanticisme malatís, em direu. Potser sí.\nD’altres somnien en utopies bucòliques: un país lliure i civilitzat, amb el pensament orientat al nord i el cor càlid com el sud. Molts voldríem creure en aquest somni, tot i que un entorn ombrívol s’entesta en aixecar barreres al diàleg, que és l’únic camí perquè la realitat s’apropi a les utopies. Però si més no, tot aquest procés ha servit per sacsejar les posicions acomodatícies i fer-nos pensar en quina mena de país i de societat volem viure. Pel camí han caigut algunes fites i alguns falsos herois (que ja era hora que caiguessin, perquè ja feia estona que tocava). De tant en tant cal fer bogada i espolsar els matalassos.\nNo sé què en sortirà del xoc entre l’utopia catalana i el penós immobilisme celtíber, però crec que sort en tenim dels amors impossibles.\nBy Adela Farréin Política, Reflexions 26/09/2014 17/10/2014 400 WordsDeixa un comentari\nPot haver-hi alguna cosa millor que passar el dia del teu aniversari amb la gent que t’estimes? A mi no se m’acut res millor, tret potser de tenir-los tots plegats (els del dibuix i els que s’han quedat fora), al voltant d’una taula, en una casa als núvols: jardí flotant de cotó-fluix arrossegat per cignes blancs cap a la terra on els somnis es fan realitat.\nAvui és el meu cap d’any. Comença un nou cicle i desitjo que els temps que venen siguin almenys tan bons com els que ja han passat, però espero en secret que siguin molt millors: vull tenir l’oportunitat de donar tot el que guarda el meu cor com qui abona i rega la terra perquè neixin noves flors. Estic escrivint un conte que parla de flors que neixen de l’amor: flors immarcescibles d’amor etern que il·luminen el jardí perquè hi neixin flors noves.\nNo sé si acabaré mai el meu conte. Faig anys quasi sense adonar-me’n, perquè el temps se m’omple de paraules que no són meves, de viatges, de reunions, de deures… i les meves històries són plantes noves que no acaben de trobar el seu camí entre la bardissa. Ves a saber, potser aquest que comença serà el meu any!!\nAlguns dels meus companys de viatge (“bitxos”).\nBy A. Farréin Amics i família 01/06/2014 30/11/2014 230 Words2 comentaris


Betxí en festes - Noticias Opinión - El Periódico Mediterráneo\nBetxí en festes\nTot just acabem de passar el cap de setmana gran de Betxí, que ha inclòs actes irrenunciables per a un betxinenc com l’embolada i el concert del dissabte o el dia del Santíssim Crist de la Pietat, amb actes més eminentment religiosos. Però estes jornades que vénen per davant encara inclouen moltíssimes cites importants i massives.\nDe fet, ja fa dies que els carrers de la vila estan plens de gom a gom, amb la gent participant dels més de huitanta actes programats. I enguany, el riu de gent s’ha desbordat per tots els indrets del municipi. En bona part, gràcies a la gran acollida que ha tingut la iniciativa de promocionar els artistes i bandes locals, ja que moltes penyes han convocat concerts amb la seua participació. I també, per haver allargat el recorregut de les entrades dels dissabtes i haver dut a terme la primera entrada campera, que ha recuperat l’itinerari històric del ramat. Tots ells, esdeveniments seguits per moltíssimes persones.\nMúsica i bous, menjar i riure, beure i ballar són mots que ens acompanyaran fins al proper diumenge, dia en què, després del castell de foc, l’estiu acabarà metafòricament per a tots els betxinencs i betxinenques.\nAbans, però, encara ens queda una cita imprescindible per a tots nosaltres: les paelles, que s’ha convertit en un referent de participació, de companyonia, de solidaritat i de viure la festa conjuntament. És un dia que no es pot descriure amb paraules, sinó que cal viure’l en directe. Perquè el que es cuina eixe dijous no és només el nostre plat nacional, sinó tota una forma d’entendre i viure la nostra forma de ser.\nEstic convençut que fins al cap de setmana que ve encara ens queden bons moments per compartir i per gaudir amb els amics i la família. I el dilluns, tornarem definitivament a la rutina. Però ara és moment de viure les nostres festes patronals i de fer gran el nostre poble.\nPor vicentboschipaus\t14:47 - 18.09.2017\nQuè difícil és que un poble faça quelcom diferent dels de la seua rodalia, siga Betxí, l'Alcora, les Useres, la Vall d'Alba...


Barça, una dècada de somni - blaugrana.cat, el blog del Barça\nBarça, una dècada de somni\nEl Futbol Club Barcelona ha aconseguit posicionar-se en el primer lloc del futbol mundial en els darrers 10 anys.\nSi analitzem els títols de Champions League de l’última dècada veiem que el Barça és clar dominador del futbol europeu. El club català ha guanyat 4 de les últimes 10 edicions de la Champions League, o el que és el mateix, ha aconseguit el 40 % dels títols. Després del Barça, a tres títols de distància, trobem 6 equips amb una sola copa (Chelsea, Milan, Bayern de Munic, Inter de Milà, Manchester United i Real Madrid).\nPer altra banda, si ens centrem en la Lliga Espanyola, els resultats ratifiquen el domini blaugrana. El Barça ha aconseguit el doble de Lligues que el Madrid; 6 el Barça per només 3 el Real Madrid.\nEl Barça ha guanyat 4 Champions en 10 anys\nMessi, Piqué, Busquets, Iniesta i Xavi entre d’altres jugadors han estat els artífexs de l’èxit barcelonista dels darrers anys. En Xavi ha deixat el Barça per anar a jugar a Qatar, però jugadors com Neymar o Luis Suárez ens fan ser molt optimistes de cara a seguir sent els millors en les properes temporades.\nA seguir regnant el futbol mundial!\nPublicat el 10 juny, 2015 30 abril, 2016 Autor jordiCategories AltresEtiquetes Barça\nAnterior Entrada anterior: Campions d’Europa 2014-15\nSegüent Entrada següent: Andoni Zubizarreta


6 Vídeos formatius per introduïr-nos\nen l'Economia Social i Solidària\nCàpsules formatives ESS en vídeo\nL'Ateneu Cooperatiu de Terres Gironines ens proposa\n6 vídeos formatius per introduïr-nos de manera autodidacta\na l'Economia Social i Solidària!\nLes càpsules parteixen del coneixement i de les experiències\nde diverses entitats de l’economia social i solidària (ESS)\nde les comarques de Girona, que són valuoses, innovadores\ni perfectament transferibles a altres projectes i iniciatives.\nEls vídeos recullen el marc teòric i les experiències pràctiques\nde persones expertes vinculades a l’àmbit de l’economia social,\nque transmeten els seus coneixements,\nsobre les següents àrees temàtiques...\n(Veure els 6 vídeos)\nRecursos per desenvolupar la teva iniciativa d'ESS\nCanvas social de Reas Aragó:\nUna eina per desenvolupar una idea de projecte\nEl Canvas és una eina interessant per a desenvolupar la idea de projecte. Es tracta d’una plantilla de gestió estratègica per al desenvolupament de nous models de negoci o per a documentar negocis existents. És una gràfic audiovisual que permet traballar en profunditat i de manera relacionada les dimensions fonamentals de la idea de projecte. També facilita la presentació pública del projecte i poder-lo contrastar.\nEl Canvas va ser proposat per Alexander Osterwalder [The Business Model Canvas nonlinearthinking.typepad.com, July 05, 2008. Accessed Feb 25, 2010.] sobre la base del seu treball anterior sobre Ontología del model de negoci [ The Business Model Ontology - A Proposition In A Design Science Approach. PhD thesis University of Lausanne ]. Desde la publicació de la obra de Osterwalder al 2008, han aparegut noves adaptacions.\nEines per fer el Pla d’empresa\nde la teva cooperativa (FCTC\nLa Federació de Cooperatives de Treball de Catalunya, posa al vostre abast una eina online que us ajudarà a crear el vostre pla d'empresa, fer-ne seguiment i compartir el resultat amb les persones sòcies i col·laboradores del vostre projecte. L'eina acompanya la col·lecció 'Fem una cooperativa' que proposa guies sectorials en sis àmbits econòmics diferents i una de genèrica.


22 RENCONTRES DU CINÉMAS D'AMÉRIQUE LATINE. TOULOUSE, 19-28 MARÇ\nMés de dues-centes pel·lícules projectades en deu dies en més de 50 sales repartides per la capital tolosana i poblacions de la rodalia donen fe de la magnitud d’un festival consagrat exclusivament al cinema llatinoamericà més actual, inquiet i emergent.\nUna de les grans seccions paral·leles d’enguany estarà dedicada a descobrir el cinema gai, lèsbic, trans i bi (LGBT), un cinema força ignorat i desconegut, sovint produccions alternatives i independents, en un difícil context marcadament masclista, intolerant i conservador, que lluita per reivindicar la diversitat sexual en totes les seves manifestacions, des de l’al·legat o la denúncia fins aquell cinema més preocupat per les qüestions formals i estètiques relegant el contingut a un segon ordre. En aquesta secció cal assenyalar la presència de tota una icona del cinema gai com és el cineasta mexicà Julián Hernández que projectarà la seva darrera cinta “Rabioso sol, rabioso cielo”(2009).\nI l’altra gran retrospectiva és la que farà un repàs de la última fornada de cineastes mexicans més trencadors i agosarats i que comptarà amb la projecció d’obres com “Japón”(2002) o “Batalla en el cielo”(2005) pertanyents a figura senyera del modern cinema mexicà com Carlos Reygadas, qui a través de la seva productora Mantarraya Films també ha contribuït al desenvolupament de joves creacors. Entre el grapat d’obres radicals, singulars i originals que conformen aquesta retrospectiva d’un nou cinema mexicà, es podran visionar títols com “¿Dónde están sus historias?”(2007) i “Perpetuum mobile”(2009) de Nicolás Pereda, director participant en el festival també com a membre del jurat de la Secció Oficial Coup de Coeur.\nEntre altres activitats, el festival reivindicarà la figura del curtmetratgista brasiler Kleber Mendonça Filho mentre que l’artista multimèdia, també brasiler, Bruno Vianna, portarà a terme una performance musicada d’un llargmetratge en temps real. El festival aprofitarà el centenari de la revolució mexicana i el bicentenari de la independència de molts països llatinoamericans per oferir un parell de cicles dedicats a aquests fets històrics d’una importància transcendent. Fidel al seu propòsit de reivindicar, recolzar i donar embranzida al més jove i contemporani cinema llatinoamericà, els Rencontres han establert tres àrees de treball ben profitoses: “Cine en desarrollo” col·labora a endegar projectesL; “Cine en construcción”, que es desenvolupa a cavall de Toulouse i el festival de San Sebastián, s’encarrega de cercar finançament a pel·lícules ja començades per possibilitar-ne la seva finalització; i “Cine sin fronteras” en fa possible la seva distribució.


Rull defensa acordar ja "un punt de partida obert" sobre el full de ruta i que després s'hi sumi Unió\nEl coordinador de CDC insisteix des de Madrid que el programa electoral d'UDC haurà de ser explícitament independentista, si vol sumar-se a l'acord\nEl coordinador general de CDC, Josep Rull, durant l'esmorzar informatiu a l'hotel Ritz de Madrid. EFE\nMadridEl coordinador general de Convergència, Josep Rull, ha explicat aquest dimecres des de Madrid que ja tenen un "document sòlid" de base sobre el full de ruta cap a la independència i que un acord amb ERC està "molt avançat", tal i com ha avançat aquest dimecres l'ARA. En un esmorzar informatiu a l'hotel Ritz, Rull ha defensat que es tracta d'"un punt de partida obert" que té la voluntat de sumar-hi altres formacions com Unió un cop decideixi si opta per la independència en el referèndum previst pel pròxim 14 de juny. "La idea és ampliar aquesta base fins al 27-S i creiem que estem en condicions de fer-ho", ha assenyalat Rull en un esmorzar amb absència de dirigents d'UDC. "Si som capaços d'explicar als catalans que estem molt avançats i tenim els deures fets, això donarà confiança", ha afegit.\nRull ha insistit que esperen presentar-se a les eleccions del setembre com a CiU ja que "junts sumem més", però que per a això és necessari "compartir part del programa electoral". CDC no està disposat a renunciar a un programa electoral "clar i explícit" per la independència, ha insistit. "La voluntat és tenir un punt de partida i inclusiu i fins el 27-S poder incorporar el màxim de formacions polítiques, si volem guanyar, i UDC és una peça molt important", ha puntualitzat.\nReivindicació de la marca CDC\nEl dirigent de CDC ha insistit que esperen que "l'escenari" d'una separació de CiU "no es produeixi" i ha puntualitzat que "sense la unitat de CiU, el 9-N no hauria estat possible, i a conseqüència d'això està querellada la vicepresidenta del govern espanyol, Joana Ortega, membre destacadíssima d'UDC".\nDes de la direcció de Convergència veuen dos blocs molt diferenciats dins la formació liderada per Duran: el dels diputats al Parlament, més partidaris de Mas, i el dels partidaris de Duran, concentrats sobretot a Madrid. CDC creu que el primer grup pot tenir més suport en el referèndum convocat per Unió a la seva militància el pròxim 14 de juny per decidir el full de ruta de cara al 27-S i si s'aferra a l'aposta independentista.\nPreguntat sobre si el futur d'Unió passa amb Duran o sense, ha respost que "això ho ha de decidir Unió i Duran i Lleida en el seu debat intern". "Tenim un respecte absolut a UDC i donem la benvinguda al referèndum sobre la proposta del 27-S", ha afegit.\nResposta a Junqueras\nRull ha defensat Unió dels atacs d'Esquerra, després que Oriol Junqueras acusés Duran de dilatar el procés. "La nostra voluntat no és radicalitzar els convençuts, sinó ampliar la base dels catalans que ara tenen dubtes i que es podrien integrar a aquesta majoria a favor de l'Estat propi a Catalunya", ha dit.\nUn programa electoral "clar i explícit" per la independència\nEl coordinador de CDC lamenta que no quedés clar el cap de setmana que el seu objectiu és la independència. Per a Rull, "Convergència és més que un partit independentista", per això han optat per enfocar el seu to nacionalista durant el procés de refundació del partit. El número dos de Convergència ha garantit que es presentaran el 27-S amb "un programa clar, explícit i diàfan a favor de la independència" per després "gestionar en termes raonables" el manteniment dels "vincles de primer ordre" que tenen Espanya i Catalunya. "Som un partit nacionalista que treballa per la independència", ha insistit.\nRULL CiU CDC Madrid full de ruta ERC UDC 27-S


Notícies - Congelats els impostos, preus i taxes públics per al 2022\nCongelats els impostos, preus i taxes públics per al 2022\nEl ple municipal ha aprovat les ordenances fiscals per al 2022\nImatge d'arxiu de l'ajuntament / Foto: Ajuntament\nel 23/des/21 Anna Gonzalez Política PDF\nL'Ajuntament prorroga les ordenances fiscals del 2021 per a l'any vinent i, per tant, queden congelats els tributs municipals i els preus públics. El ple municipal ha donat el vistiplau definitiu a aquesta decisió, tot i el vot contrari de tota l'oposició, que reclama unes ordenances fiscals pensades per al 2022. L'única modificació s'ha fet a l'ordenança de l'IBI per simplificar la interpretació d'alguns punts.\nS'han presentat 21 al·legacions a aquesta modificació per part de cinc ciutadans o grups municipals diferents, entre les quals de Junts i Ciutadans. Del total, han quedat admeses set al·legacions, cap de les d'aquests dos grups municipals, segons ha concretat el primer tinent d'alcaldia, Pere Soler.\nEls canvis aprovats afecten principalment en el redactat de tres punts de l'ordenança de l'IBI:\nS'incorporen o es fan petits canvis per adequar la redacció de l'ordenança de l'IBI a la gestió delegada a l'Organisme de recaptació i gestió tributària de la Diputació de Barcelona.\nTambé es millora el redactat de dues bonificacions: Sobre la bonificació en l'IBI per a famílies nombroses, indicar que l'objecte tributari d'aplicació de la bonificació és l'habitatge on consti empadronada la unitat familiar del títol de família nombrosa. I Sobre la bonificació en l'IBI per a Instal·lacions per aprofitament energètic, se simplifica i millora la redacció i els casos objecte de bonificació per evitar interpretacions errònies.\nS'incorpora la reproducció dels requisits de les bonificacions fiscals per a instal·lacions de sistemes d'energia solar de com a mínim, els últims quatre anys, per donar cobertura als expedients presentats abans d'aquesta modificació, que es troben en tramitació i no resolts encara o en fase diferida d'aplicació dels seus efectes, tal com s'ha arribat a acordar amb la Diputació de Barcelona. Un acord que va permetre desbloquejar més de 400 expedients.\nAixí, les ordenances fiscals del 2022 consoliden els canvis en bonificació de l'IBI per a famílies nombroses que es van implementar el 2021 i les reduccions impositives per a obres relacionades amb l'eficiència energètica. "Fa dos anys que hem congelat tots els impostos, taxes i preus públics" ha defensat el tinent d'alcaldia de Presidència, Hisenda, Serveis Urbans, Mobilitat i Seguretat, Pere Soler.\nTots els grups de l'oposició hi han votat en contra. El regidor de Ciutadans Sergio Blázquez ha justificat aquest posicionament en el fet que s'han desestimat totes les al·legacions presentades pel grup municipal, entre elles la rebaixa de l'IBI i l'augment de les bonificacions per la instal·lació de plaques fotovoltaiques. Blázquez ha lamentat que les ordenances fiscals per al 2022 no tinguin en compte que Sant Cugat té "l'IBI més car de Catalunya" i que deixin "desateses les famílies nombroses".\nEn el mateix sentit, el regidor de Junts per Sant Cugat Carles Brugarolas ha lamentat la "nul·la" planificació financera de l'Ajuntament. En previsió d'un escenari econòmic difícil, Brugarolas ha criticat que no es facin servir les ordenances fiscals que són "un dels pocs instruments que tenen els ajuntaments". "No modifiquen res", ha retret el regidor, qui ha advertit que "deixaran un forat". Brugarolas ha assegurat que la seva al·legació era "una esmena a la totalitat" i ha avançat que es miraran el pressupost del 2022 "amb lupa".\nEn resposta, Soler ha defensat la gestió de l'equip de govern i ha incidit en els milions que s'han injectat a famílies i empreses a través de subvencions. "El forat l'han deixat vostès", ha afirmat Soler, qui ha assegurat que es van trobar un Ajuntament que no estava preparat "ni per al present ni per al futur".\nÉs una decisió política, congelar tots els impostos, taxes i preus públics que depenen del nostre Ajuntament.\nSegueixen amb la política equivocada de tenir l'IBI més car de Catalunya, deixar desateses les famílies nombroses i no atendre les propostes d'energies verdes. Opten per les multes i nosaltres per les bonificacions.\nD'aquí ens dies parlarem del pressupost 2022 i ens ho mirarem amb lupa. No sé com esperen quadrar la caiguda d'ingressos i l'augment de la despesa amb aquesta modificació de les ordenances.


Reptes 2014, nou calendari de les activitats esportives a VNG\nCalendari de l'esport 2014\nLa regidoria d'Esports presenta aquesta nova eina que recull de manera fàcil i ràpida el calendari anual de l'esport a Vilanova i la Geltrú\nComença el 26 de gener amb la Caminada Popular de l'AE Talaia i acaba el 28 de desembre amb la Cursa gall d'indi de la Unió Ciclista Vilanova. Entremig més de 40 activitats esportives. Això és el Reptes 2014, el nou calendari elaborat per la regidoria d'Esports de l'Ajuntament de Vilanova i la Geltrú amb l'objectiu d'agrupar, en un sol document, les cites esportives que es realitzen anualment a la ciutat, la majoria d'elles en l'espai públic, i que estan organitzades tant per part de les entitats esportives com també des de l'Ajuntament. La regidora d'Esports, Blanca Albà, ha explicat que el calendari "recull una gran diversitat activitats adreçades a diferents públics, al marge de les activitats puntuals extraordinàries que es puguin celebrar a la ciutat."\nTot el conjunt de propostes que inclou el calendari, més la intensa activitat esportiva dels caps de setmana són, per Blanca Albà, elements que demostren el bon moment que viu l'esport a Vilanova i la Geltrú. "Cada cap de setmana es juguen una mitjana d'entre 80 i 90 partits, corresponents a les lligues regulars de diversos esports. Aquest fet, més el poder comptar amb cites esportives de nivell durant tots els mesos de l'any són indicadors de la bona salut de l'esport a la ciutat".\nEl calendari, que es pot imprimir directament des de la pàgina web vilanova.cat, disposa d'una guia de colors amb les quals poder distingir el tipus d'activitat (curses, mar, muntanya, esports d'equip ...) de manera fàcil i ràpida.\nLa regidoria d'Esports editarà uns cartells en format gran del calendari, que es distribuiran entre les instal·lacions esportives de la ciutat, per tal de fer més accessible tota la informació.


Dilluns tallaran la carretera de Santpedor per esbrinar l'origen d'uns enfonsaments - Regió7\nDilluns tallaran la carretera de Santpedor per esbrinar l'origen d'uns enfonsaments\nHi haurà afectacions en la mobilitat durant un mínim de 10 dies\n16·01·20 | 12:36\nEl tram afectat per l'enfonsament està senyalitzat FRANCESC GALINDO\nA partir de dilluns vinent es tallarà el trànsit a un tram de la carretera de Santpedor de Manresa per fer els treballs urgents d’arranjament d’un enfonsament del paviment de la calçada, tal i com ja va avançar Regió7. Ara se n'han donat els detalls. L’àrea afectada és entre els carrers Balmes i Menorca.\nAmb motiu d’aquests treballs hi haurà afectacions en la mobilitat que es perllongaran un mínim de 10 dies, que es podrien allargar en funció de l’abast de les obres que s’hi hagin de fer.\nEl cas és que l’origen de l’esfondrament no se sap, i per això cal obrir la calçada, segons ha anunciat aquest dijous el regidor d’Urbanisme i Mobilitat de l’Ajuntament de Manresa, David Aaron López. Es tracta d’una situació «sobrevinguda». S’ha presentat una avaria en forma de dos esfondraments, i «ara cal veure què hi passa».\nAigües de Manresa, que és qui farà les obres, ha analitzat amb una càmera el clavegueram i les conduccions d'aigua i no hi ha trobat cap problema, però fins que no s’obri no es podrà veure què hi passa, ha explicat el sotsdirector d’Infraestructures, Josep Maria Zaragoza. Sí que s’ha detectat una fuita en una connexió d’un edifici amb la xarxa general, però no hauria de ser el motiu de l’esfondrament. Aquesta fuita es repararà.\nPer fer les obres es tallarà completament el trànsit de vehicles de la carretera de Santpedor, entre els carrers Balmes i Menorca.\nEls vehicles que circulin per la carretera propvinents de la plaça Mallorca en direcció a la plaça de la Creu es desviaran pel carrer Menorca i el doctor Trueta per sortir a la plaça de la Creu. En aquests dos carrers es prohibirà l’estacionament per facilitar el pas dels autobusos urbans del transport públic. Els vehicles també podran desviar-se pel Bisbe Torras i Bages.\nDe baixada es tallarà l’accés a la carretera de Santpedor des de la plaça de la Creu. Els vehicles es desviaran per l’avinguda de les Bases de Manresa i carrer de Creu Guixera per tornar a empalmar amb la carretera de Santpedor. Així mateix des del carrer Balmes es podrà anar cap a la plaça de la Creu.\nLes afectacions modificarà els recorreguts del bus urbà de Manresa.\nL’estiu passat la carretera de Santpedor ja va quedar tallada al trànsit sis setmanes per renovar canonades d’aigua que havien quedat obsoletes. Llavors també hi va haver afectacions importants en la mobilitat per una carretera en la qual hi ha cinc mil circulacions diàries. Els canvis de dilluns es faran un cop hagin començat les classes a les escoles i instituts.


Cada any és pràcticament igual i alguns dels seus elements i carrosses sumen més de mig segle d'història. Però cada any encén els ulls dels petits de la mateixa manera i es converteix en la tarda de més màgia del calendari. La Cavalcada de Reis no només és l'acte que, al llarg de l'any, fa sortir més mataronins al carrer, sinó que a més a més es viu de maneres diferents, amb al·licients diversos, en els seus trams i al llarg de la seva durada, d'unes tres hores. Moltes famílies veuen cada any allà mateix a Ses Majestats i, també és habitual, que hi ha qui repeteix i surt a veure l'espectacle en dos o fins i tot tres punts del recorregut. Aquests són sis dels molts moments especials que té la Cavalcada.\nLes carrosses s'endrecen per l'ordre que aniran al llarg dels carrers que conflueixen a la Plaça de Puerto Rico. Amb força espai, és un moment òptim per poder-se fotografiar i veure de prop els detalls d'elements com l'Iceberg o per veure en primícia com Melcior, Gaspar i Baltasar pugen a les seves carrosses.\n2. A partir del Parc\nCom si fos una etapa ciclista, la Ronda d'Alfons X El Savi és un ascens i un cop al Parc Central ja s'ha fet el cim. El nombre de públic a banda i banda sembla que no tingui sostre i ja a partir de l'antic cine Núria es dispara. El tram del Parc i tot el Camí de la Geganta renova cromàticament la Cavalcada. Es fa fosc i la il·luminació de les carrosses i fanalets es fa més protagonista.\n3. La cruïlla dels Especialistes\nDe gent no en falta en cap punt però és a la Plaça de Manuel Serra i Xifra, a partir de la part baixa de la Ronda O'Donnell, que s'hi concentren bona part dels veïns de Cerdanyola, un dels barris més poblats. Veure les carrosses fent la rotonda és, ben bé, l'equador de l'acte.\n4. El moment Pla d'en Boet\nÉs el canvi més recent en el recorregut. Abans la Cavalcada baixava per una Ronda Prim que quedava una mica desangelada. Ara, en canvi, ho fa per Francesc Macià on quasi tot el Pla d'en Boet surt a rebre els Reis i els seus acompanyants. Així s'ha guanyat públic i ambient.\n5. Santa Anna i La Riera\nEl tram final té màgia. Sota l'auspici de les llums ornamentals, molta gent que ja ha vist els Reis va a trobar-los altre cop al Centre. Inevitablement el trànsit s'alenteix i quan ja es puja la Riera l'ambient ja és d'apogeu. És important saber que bo i que els Reis es queden a l'Ajuntament, la resta de Cavalcada segueix pujant tota la Riera fins a la Plaça d'Espanya.\n6. Discursos i el conte\nLa Cavalcada ja no hi és, però els Reis són protagonistes. Davant de l'Ajuntament s'aplega tothom que vol sentir les paraules dels grans protagonistes. Se'ls donen obsequis, hi ha espectacles i la música de la Banda i, acabats els parlaments –que sempre es fan esperar– encara baixen els tres monarques fins a la Plaça de Santa Anna, a peu, per llegir el conte. Un moment ideal perquè els més petits puguin saludar-los en persona.


Federació Catalana de Voleibol - Tenda Online FCVb - Equipació de voleibol - Material per voleibol - Notícies - Vichy Catalan Volei Tour 2020 - Puri – Kliokmanaite i els germans Monfort dominen també a Vilanova\nHan guanyat totes les proves disputades fins ara, i han repetit triomf a la platja de Ribes Roges. Kadri Puri i Erika Kliokmanaite, en categoria femenina, i Javi i Vicente Monfort, en la masculina, han guanyat la darrera prova del Campionat de Catalunya de Vòlei Platja Vichy Catalan Vòlei Tour 2020 que s’ha disputat aquest cap de setmana a Vilanova i la Geltrú.\nUn cap de setmana més, i ja en van tres, la lituana i actual campiona de Catalunya, Erika Kliokmanaite, i la seva parella a la sorra, la lituana Kadri Puri, no han donat opcions a les seves rivals i han tornat a pujar al més alt del podi. Tot i que no han enllestit a final en dos sets, avui els joc de les guanyadores no ha estat tan resolutiu o brillant. També és cert, que Julia Bonet i Becky Fernández, han plantat cara a les dominadores del circuit i en diversos moment han estat per sobre en el marcador.\nTambé segueixen triomfant, a la costa catalana, Javi i Vicente Monfort. La final masculina ha repetit els mateixos protagonistes que es van veure a la final de Torredembarra ara fa dues setmanes. I de nou, els germans Monfort han guanyat la partida a Zdravko Kamenov i Sergio Ramírez. Una final d’un gran nivell, que s’ha vist marcada per la necessitat d’assistència del fisioterapeuta de Ramírez, a l’inici del segon set. Molèsties a la cama esquerra del jugador han provocat canvis tàctics en la parella, que tot i lluitar fins al final no han pogut rebatre l’experiència i solidesa de Javi i Vicente Monfort, que ja porten tres de tres.\nA les terceres posicions hi han arribat les parelles formades per Carla Martínez i Alba Carmona, en categoria femenina, i Dexter Edwards i Elio Carrodeguas, en la masculina. Pel que fa a la Parella Perfecta, premi que atorga Vichy Catalan al millor jugador i la millor jugadora del torneig ha estat per Becky Fernández i Zdravko Kamenov.\nA l’entrega de premis hi han assistit la regidora d’Esports de Vilanova i la Geltrú, Blanca Albà, i el gerent de la Federació Catalana de Voleibol, Óscar Novillo. Com a totes les proves disputades fins ara, Barcelona i Torredembarra, les finals s’han pogut veure en directe pel canal Esport 3 de Televisió de Catalunya. La propera prova es disputarà a Empuriabrava el proper cap de setmana, 22 i 23 d’agost, última prova que tenen els jugadors per aconseguir punts abans de la gran final del circuit que es disputarà a Cambrils el 5 i 6 de setembre.


Calcula l'estalvi - Elecsum\nAmb el nostre senzill assistent, podràs calcular en pocs minuts quant pots estalviar amb la teva instal·lació d’autoconsum.\nGràcies per utilitzar el nostre assistent de càlcul. Rebràs un email amb les teves dades.\nIntrodueix la teva ubicació\nAssenyala l'àrea de la teulada disponible\nDibuixa la teva teulada per saber els m2. Per fer-ho utilitza els botons del mapa o el punter del teu ratolí.\nEl camp "Àrea" ens indica els metres quadrats de l'àrea seleccionada en el mapa.\nSi ja tens aquesta dada pots entrar-la directament.\nIndica la direcció predominant de la teulada seleccionada\nIndica la inclinació de la teulada seleccionada\n¿Quin tipus d'ús es realitza?\nEn quin moment del dia es realitza el seu ús més habitual?\nIntrodueix el valor del consum elèctric mensual\nIntrodueix el valor del consum d'energia mensual\nLa següent imatge mostra el total del consum elèctric mensual en Kwh. En aquest exemple s'han consumit un total de 161 Kwh en el període del 15 de maig al 15 de juny de 2019. Podràs trobar aquestes dades en la teva factura\nResum de les dades seleccionades\nSuperfície de la teulada\nCost elèctric mensual\nConsum d'energia mensual\nAlgunes dades introduïdes són errònies. Revisa per favor els valors de consum i/o preu de l'energia.\nConsum Electric Anual [Kwh]\nCost energia anual\nPotencia instal·lació (kWp)\nProducció anual [kWh]\nPreu instal·lació (aprox.)\nEstalvi als 10 anys\nEstalvi als 25 anys\nRetorn instal·lació (anys)\nEstalvi CO2/any (Tones)\nEquivalència en Arbres plantats/any\nOmple el formulari per poder-te enviar aquest pressupost\nL’estalvi calculat amb aquest assistent és orientatiu i no té valor contractual. El cost i la capacitat de generació de la teva instal·lació d’autoconsum poden variar en funció de factors com la ubicació, el tipus d’immoble, la superfície, orientació, tipus de teulada, etc. Si vols conèixer més detalladament el tipus de solució d’autoconsum energètic adequat per a les teves necessitats, posa’t en contacte amb nosaltres per realitzar un estudi de viabilitat sense compromís. No hi ha dues instal·lacions d’autoconsum iguals, perquè les necessitats de cada client són diferents!\nUn servei integral perquè no t’hagis de preocupar de res i puguis començar a gaudir de la teva instal·lació d’autoconsum.\nNomés Elecsum et pot oferir un servei realment integral que inclou des de l’estudi previ, el disseny i la realització de la instal·lació fins als tràmits legals, la supervisió i el manteniment.\nPosa’t en contacte amb nosaltres per sol·licitar informació sense compromís sobre l’autoconsum energètic i com te’n pots beneficiar a la teva empresa, comunitat o habitatge. T’ajudarem a trobar la millor solució per generar la teva pròpia energia.


Marxes a un Camp de Voluntariat? Envian’s la teva fotografia! - Servei Civil Internacional de Catalunya\nMarxes a un Camp de Voluntariat? Envian’s la teva fotografia!\nEs pot presentar una fotografia per categoria. L'equip tècnic de l'SCI i la Junta escolliran cinc fotografies de cada categoria, les quals estaran exposades durant el cap de setmana d'avaluació (5 i 6 d'Octubre). Cada voluntari, assistent a la trobada, podrà votar una fotografia per categoria. La fotografia més votada guanyarà la inscripció gratuïta a un camp de treball (el vol i despeses extres no estan inclosos), i el guanyador de cada categoria obtindrà un lot amb llibres i/o pel·lícules vinculades a l'SCI.\nPodeu enviar les vostres fotografies fins el 24 de Setembre a: comunicacio@sci-cat.org\n• On? L’exposició de les 20 millors fotografies es farà durant el cap de setmana d’avaluació, el 5 i 6 d’Octubre a Can Pipirimoska\n• Quan? Podeu entregar les vostres fotografies fins al 24 de Setembre\nUn lot de llibres i pel•lícules vinculades a l’SCI\nCom reconstruir la pau? Forma’t en un intercanvi a Sarajevo!Busquem un equip de cuina i un coordinador logístic!


Biblioteca Municipal Ramon Bosch de Noya: BiblioLab "Cartografies del cos: juguem amb el traç" a càrrec de la il·lustradora Mercè Galí\nBiblioLab "Cartografies del cos: juguem amb el traç" a càrrec de la il·lustradora Mercè Galí\nEl proper 10 d'abril podreu participar en aquest BiblioLab, sempre que prèviament us hagueu inscrit al web: www.santsadurni.cat/activitatsinfantils. És un Bibliolab artístic per a infants de 1r a 4t de primària, sense acompanyants.\nEn aquest taller busquem gaudir del traç i observar com amb diferents accions, podem fragmentar un mural en un preciós llibre dartista. Latzar i la nostra mirada acaben creant uns mapes fantàstics.\nEl traç és un element significatiu que caracteritza artistes-il·lustradors. Sovint si ens entestem massa en la perfecció, l'espontanïetat del traç es perd.\na d’abril 03, 2019\nEtiquetes de comentaris: Activitats, Bibliolab, Infantil


CANVI DE CAMÍ AL NOVEMBRE: EL CAMÍ DEL CRIST CÒSMIC - MISSATGES DEL CEL - 2022\nBenediccions de l'Estimada Tribu de la Llum,\nS'espera una nica afluència cap a finals de mes. Aquestes freqüències preparatòries que vam obrir dilluns a la nit ja estan expandint les portes. Des de l'obertura de la Porta de l'Infinit a finals d'agost, l'experiència de la més pura consciència de la Font-en-el-anar, Unitat pura, ha estat ancorada en el col·lectiu a través de molts cors activats.\nAquests cors al seu torn activen l'ADN Humà Cristal·lí Diví, els cossos de llum Diamant-Solar i els ponts de l'Arc Iris cap a la Nova Terra.\nEn aquest moment l'ADN cristal·lí rep i transmet llum fotnica positiva pura. El nostre esdeveniment d'ADN cristal·lí del passat cap de setmana el va demostrar; podem iniciar a altres a aquest estat superior de Consciència Csmica Crstica a través de la activaci compartida de l'ADN.\nl s'amplifica i activa les xarxes, Gaia, Solaris, Humanitat, regnes i elementals per a la revelació de la Nova Terra. Les infusions de llum pura són constants. La unificació dels Portals Estel·lars csmicos amb els portals estel·lars del cor est passant en aquest Ara.\nSent la expansiny els canvis en la trajectòria personal a mida que l'ADN rep i transmet llum fotnica positiva pura. Meditin sovint en això; aquestes partcules altament carregades han de ser dirigides per la intenci conscient.\nPreparaci per al Canvi de Trajectòria Col·lectiva del 21 al 25 de novembre\nEns estem preparant per a la propera afluència del 21 al 25 de novembre. S'espera un canvi col·lectiu important en la línia de temps / trajectòria. Ens unim per portar la realitat de l'Alta Vibració a tots els cors que la desitgen, per acceptar i amplificar l'elecció més elevada d'encarnació, així com una experiència completa de la Font i del Ser com una trajectòria.\nPídanlo a través de tots els portals estel·lars interconnectats, incloent el seu cor ja Gaia. Com amb cada Portal en aquest any de poderosa transformació, ells construeixen, s'expandeixen, amplifiquen els corrents còsmiques per a una major penetració de plasma.\nL'experiència de la Tribu de l'Alta Vibració ja està canviant per tenir en compte la intenció col·lectiva, i la meva presència JO SÓC em mostra que aquesta Línia Crística Principal portarà a molta gent a viure una experiència de resurrecció a començament de l'Any Nou.\nPer a la Tribu d'Alta Vibració, la integració té lloc en l'ara\nLa integració canvia els camps d'energia de Gaia. Informació revelada per al mes de desembre: Gener serà un mes molt ocupat per als primers integradors. Tot i que és una experiència meravellosa, única i innegable, la nostra intenció és estar al servei i obrir aquests ponts a la Nova Terra per a tots els cors disposats.\nÉs hora de desintoxicar a tots els nivells perquè la nova onada pugui entrar. Dóna suport aquesta afluència de Llum en pensaments, paraules, accions, creacions i esperit. La introspecció profunda i la neteja van ser el tema d'aquest any; ara entenem per què.\nTot succeeix en la perfecció divina\nSolaris entra en una banda de freqüència fotònica altament carregada i els codis font s'activen dins i fora per a una experiència totalment nova. Hem migrat realitats aquest any i ara ens enfrontem a un nou canvi de trajectòria col·lectiva.\nUna cerimònia unificada i la intenció de celebrar l'aniversari del 11-11 ajudaran a aconseguir els millors resultats. Guardians del Portal i Treballadors de la Xarxa és possible que se li demani que viatge en les pròximes setmanes per alinear la xarxa, preparar-se i activar la seva pròpia xarxa.\nRecorda que el teu ADN estel·lar li parla a Gaia.\nFONT: Canalitzat per Sandra Walter


Aprovades les bases del concurs de neteja d’edificis | Ràdio Sant Feliu\nL’Ajuntament ja ha aprovat la primera d’un seguit de bases de concursos de serveis subcontractats. Es tracta de la de neteja d’edificis municipals. Resten pendents entre altres les de l’enllumenat, zona blava, manteniment de clavegueram, etc.\nQuant a la referida de neteja d’edificis municipals, respecte l’anterior plec de condicions, hi ha nombroses modificacions encaminades a mantenir una gestió eficient del servei així com la intenció de reduir costos sense minvar la qualitat. Fins el moment, aquesta concessió tenia una sortida de 772.000 euros, que amb la reducció es calcula que quedarà prop dels 713.000 euros.\nL’Ajuntament apunta que la premissa bàsica és permetre una assignació dels recursos humans i econòmics optimitzada i racional, mantenir els actuals llocs de treball , de famílies de Sant Feliu de Guíxols, tot garantint i millorant la formació continuada d’aquestes persones.\nLes principals modificacions que incorporarà el nou plec de condicions són:\n-Modificar freqüències i càrregues de treball: adaptant les neteges de les dependències municipals a la realitat dels usos i necessitats. Amb un sistema de treball que garanteixi sempre uns mínims, i una revisió per a una millora continuada.\n-Modificació, a la baixa, del preu de sortida, més la que puguin aportar les pròpies empreses. La disminució del cost no ha de significar mai reduir la qualitat\n-Limitació del cost de materials variables (consumibles, fungibles, vestuari, amortització de maquinària). El cost i l’autocontrol l’assumeix l’empresa adjudicatària, i no l’Ajuntament.\n-Dins del preu de licitació hi ha una bossa de 1.100 hores que es realitzaran sota petició i acord en qualsevol tipus de jornada (laborables, festius, nocturns, diürns, tasques especials o ordinàries, i inclou també els consumibles necessaris). D’aquesta forma, l’Ajuntament no s’ha de fer càrrec de despeses extra, que sí que es generaven en el contracte anterior.\n-Tot el personal existent queda subrogat, i s’ha de cobrir amb el personal propi del contracte les baixes o jubilacions. Sense costos addicionals.\n-S’estableix un sistema de control de qualitat en inspeccions periòdiques i un seguiment més àgil i efectiu.\n-Es marcarà un sistema de control presencial per garantir les hores exigides.\n-La facturació es farà d’acord amb un paràmetre fix del 97% de l’import, i un variable del 3% que serà determinat en funció dels resultats de les actes d’inspeccions sorpresa.\n-L’empresa haurà de presentar una relació d’equips, maquinària, productes i mitjans que faran servir.


5punto5 Sérum reparador 30 ml – Farmacia Ortopèdia Laia Rosado\nShopHome Botiga Antiedat 5punto5 Sérum reparador 30 ml\nInici / Dermocosmètica facial / Antiedat / 5punto5 Sérum reparador 30 ml\n€51,00 Impuestos Incluidos\nPotent sèrum antiedat que regenera l’estructura de la pell i minimitza els signes de l’envelliment com són les arrugues, flacciditat i taques.\nquantitat de 5punto5 Sérum reparador 30 ml\nEAN: 2000100014271 SKU: 2000100014271 Categoria: Antiedat\nBestseller de la marca, aquest sèrum compta amb una altíssima concentració d’actius (92,53%), que actuaran regenerant l’estructura de la pell i minimitzant els signes de l’envelliment com són les arrugues, flacciditat i taques. Es tracta del producte amb major concentració i poder antioxidant dels formulats en 5punto5.\nEn la seva fórmula incorpora actius nous amb una molt alta capacitat Antiox com el complex format per hidroxitirosol i els triterpens de l’olivera (Nº patent WO2014198842-A1), la sinergia genera una alta capacitat Antiox i de millora de l’aspecte de la pell. Aquest complex unit a l’extracte liposomado de l’Alga Isochrysis Galbana, les vitamines liposolubles i hidrosolubles (provitamina B5, A, I, C en liposomes), el converteix en un dels productes amb més poder Antiox, reparador i antiedat en cosmètica.\nLa fórmula es completa amb dos tipus diferents d’àcid hialurònic, que penetren fàcilment fins a les capes més profundes de la pell, generant un efecte de farciment d’arrugues més d’una major hidratació que millora l’aspecte de la pell\nFes-lo servir diàriament i aconseguiràs un efecte antiarrugues immediat i sostingut en el temps, a més mantindràs la pell hidratada, sucosa i elàstica, però sobretot i gràcies a la seva alta concentració en algun dels actius amb més poder Antiox de la natura, estaràs lluitant contra l’estrès oxidatiu (oxidació) causat per tots els factors als quals ens exposem en el dia a dia com el Sol, la contaminació, el cansament o la llum blava que emeten els dispositius electrònics.\nEl Sèrum Reparador 5punto5 és un producte apte per a tot tipus de pells, independentment de l’edat, el sexe o la condició de la pell en aquest moment, qualsevol pell pot beneficiar-se de les propietats de l’Sèrum Reparador 5punto5.\nForma part dels setembre Pell Madura i Set Pell Madura i Seca.\nHidrata profundament la pell i la regenera\nAlta concentració d’actius però no irrita la pell\nMillora la textura i llum de la pell\nS’absorbeix i s’estén fàcilment\nAroma a botànica neta.\nSèrum molt potent a bon preu\nprevious post: 5punto5 Contorn d’ulls i llavis\nnext post: 5punto5 Sérum vitamines 30 ml


Entrevista a Alex Escolà, finalista de l'SpinUOC: "Es necessiten més eines i solucions dissenyades específicament per a adolescents i adults amb TEA" - Psicologia i Ciències de l'Educació\nEntrevista a Alex Escolà, finalista de l’SpinUOC: “Es necessiten més eines i solucions dissenyades específicament per a adolescents i adults amb TEA”\nPer a les persones amb trastorn de l’espectre autista (TEA), situacions tan quotidianes com anar al metge o utilitzar el transport públic poden implicar un desafiament. Ajudar-les a adquirir les habilitats que els permeten comprendre millor el seu entorn i interactuar-hi és l’objectiu d’AutisMIND, un dels projectes finalistes de l’edició 2022 de l’SpinUOC, la jornada de suport a l’emprenedoria de la Universitat Oberta de Catalunya.\nAlex Escolà, finalista de la 10ª edició de l’SpinUOC\nL’artífex d’aquesta plataforma és Alex Escolà, psicòleg infantojuvenil especialitzat en autisme, cofundador d’IDAPP MIND (entitat que desenvolupa solucions tecnològiques per a la inclusió i el suport de persones amb autisme) i professor col·laborador del màster universitari de Psicologia Infantil i Juvenil: Tècniques i Estratègies d’Intervenció dels Estudis de Psicologia i Ciències de l’Educació de la UOC.\nCom va sorgir la idea de posar en marxa el projecte, que ha estat seleccionat com a finalista de l’SpinUOC?\nSegons el que evidencien nombrosos estudis, les TIC són una eina útil de treball per a les persones amb trastorn de l’espectre autista (TEA). Partint d’aquí, el 2017 llancem una primera aplicació, AutisMIND, per ajudar els nens amb autisme a posar-se en el lloc dels altres. Veient l’èxit obtingut (l’aplicació ja té 35.000 descàrregues de més de 30 països), ens animem a continuar i crear més recursos, en aquest cas pensats per a adolescents i adults amb TEA, ja que la majoria dels materials s’adrecen al públic infantil i no és fàcil trobar eines TIC per a gent gran.\nEn què consisteix exactament AutisMIND i com està estructurada?\nÉs una plataforma de vídeos interactius, en streaming, que pretén ajudar persones amb autisme a comprendre millor el seu entorn, adaptar-s’hi i interactuar-hi. Aquest objectiu es compleix a través d’enregistraments de situacions quotidianes en les quals es planteja un problema o un conflicte difícil de resoldre i s’ofereixen a l’usuari diverses opcions d’actuació, en funció de les quals el vídeo avança de manera diferent (una mica en la línia dels llibres de “tria la teva pròpia aventura”). Això li permet anticipar com se sentirà, explorar diferents possibilitats i accedir a estratègies per resoldre el problema plantejat. Cal tenir en compte que, per als adolescents i adults amb TEA, una visita mèdica, una entrevista de feina, agafar el transport públic o tenir una cita poden suposar grans desafiaments, i gràcies als vídeos d’AutisMIND podem ajudar-los a reflexionar sobre totes aquestes situacions i afavorir que tinguin més recursos per posar-los en pràctica en la vida real.\nPer a les persones amb autisme, una visita mèdica, una entrevista de feina, agafar el transport públic o tenir una cita poden suposar grans desafiaments\nEn quina fase de desenvolupament està la plataforma?\nHi estem treballant i encara no està disponible (n’hi ha una demo en la qual s’exposa la idea i s’explica el funcionament dels vídeos interactius). Actualment ja disposem dels primers vídeos, en què s’aborden temes com l’ús de la tecnologia (xarxes socials, ciberassetjament, videojocs…), la inserció laboral i la vida autònoma, la sexualitat i el treball de les emocions i de la teoria de la ment. Calculem que podrem comercialitzar-la el 2023. Estarà disponible per a PC al web, però també n’hi haurà versió per a mòbil i tauleta.\nAutisMIND té com a objectiu estimular i desenvolupar la cognició social i la teoria de la ment en les persones amb TEA. Per als “no iniciats”, en què consisteixen exactament aquestes habilitats i per què és tan important potenciar-les?\nLa teoria de la ment (ToM, per la sigla en anglès) és l’habilitat d’inferir estats mentals, és a dir, posar-nos en el lloc de l’altre per saber què sent, què pensa, què està a punt de fer, quina informació sap…, una cosa indispensable per a la comunicació social, ja que el nostre comportament el regulem en funció dels altres. Les persones amb TEA poden tenir dificultats per entendre el que és esperable en cada context, i per això els és difícil actuar d’acord amb la situació, segons les convencions socials o les normes implícites.\nPosar-nos en el lloc de l’altre per saber què sent, què pensa, què està a punt de fer o quina informació sap és una cosa indispensable per a la comunicació social\nL’eina està dissenyada perquè els usuaris puguin compartir-la amb familiars i professionals. Quines percepcions tens, partint de l’experiència de l’aplicació, pel que fa a la resposta que tindran els vídeos entre ells?\nPensem que aquesta és la manera de treure el màxim partit de la tecnologia. El que és interessant és poder parlar sobre els vídeos, reflexionar-hi, compartir-los i, d’aquesta manera, aprendre’n. Per a la nova plataforma, ja disposem d’un grup de 300 betatesters, incloent-hi familiars, professionals i persones amb TEA, i l’acolliment és espectacular. Col·laboren amb nosaltres diverses entitats (Parc Sanitari de l’Hospital de Sant Joan de Déu, Specialisterne, AURA Fundació) i estem especialment orgullosos de comptar amb la participació de joves amb autisme voluntaris, que ens ajuden compartint situacions que han viscut i no han sabut resoldre i col·laborant amb els guions per als vídeos i en tot el procés de creació de la plataforma, de manera que el disseny és col·laboratiu i pensat per i per a les persones amb autisme.\nQuè aporta AutisMIND en comparació d’altres eines adreçades a les persones amb TEA?\nHi ha moltes aplicacions pensades per a nens i nenes amb autisme, però molt pocs recursos enfocats a adolescents i adults amb TEA. El fet d’incorporar vídeos interactius en lloc de dibuixos i una interfície ajustada a la població adulta és un tret innovador i diferencial en si mateix. També hi ha moltes aplicacions per millorar el llenguatge, fer agendes visuals i atendre altres necessitats relacionades amb el TEA, però molt poques estan centrades en les habilitats socials i d’adaptació per a la vida diària. La motivació, l’atenció i la participació de l’usuari són molt més grans quan el mateix usuari està implicat en l’activitat de manera proactiva; a més, s’afavoreix la presa de decisions, i l’aprenentatge és molt més significatiu.\nHi ha moltes aplicacions per millorar el llenguatge, fer agendes visuals i atendre altres necessitats relacionades amb el TEA, però molt poques estan centrades en les habilitats socials i l’adaptació per a la vida diària\nQuins són els principals avantatges que tecnologies com els dispositius tàctils aporten a les persones amb TEA? Creus que estan prou optimitzades, o encara hi ha un camp de millora per treure’n més partit?\nEn general, la tecnologia ofereix un entorn intuïtiu, controlable i predictible, que és molt atractiu per a les persones amb TEA. Enfront del món social, que és incert, la resposta d’un dispositiu digital és lògica i fàcil d’entendre, la qual cosa incrementa la sensació de control i seguretat.\nA això cal afegir que aquestes tecnologies són molt versàtils i que l’estimulació que produeixen és multicanal: visual (colors, moviment, etc.), auditiva, tàctil i, fins i tot, vestibular, mitjançant l’acceleròmetre i el giroscopi de la tauleta. Tot això permet trencar moltes barreres i els proporciona un mitjà per comunicar-se, organitzar-se o socialitzar.\nQueda encara moltíssim terreny per explotar, ja que aquestes tecnologies estan avançant molt ràpidament, i ja hi ha prototips que canviaran el món de les persones amb discapacitat: polseres que detecten les crisis epilèptiques, ulleres que permeten veure-hi als invidents, la robòtica, la realitat virtual augmentada…\nLa tecnologia ofereix un entorn intuïtiu, controlable i predictible, que és molt atractiu per a les persones amb TEA\nInfradiagnòstic del TEA femení\nCom a expert en el tema, quines són les principals assignatures pendents en l’abordatge de les persones amb TEA? En quina mesura poden, les tecnologies, ajudar a solucionar-les?\nUn dels temes més importants —i que encara costa— és implicar les mateixes persones amb TEA en el disseny i la creació dels recursos pensats per a elles, un aspecte que aporta un gran valor i que hauria de ser habitual. També caldria posar el focus en les nenes i en les persones adultes, concretament en les dones, ja que la majoria dels recursos estan dissenyats per a nens. Per exemple, l’habitual és que les proves de detecció es facin pensant en els nens homes, però la manifestació del TEA és diferent en les dones, motiu pel qual han estat infradiagnosticades al llarg dels anys.\nD’altra banda, en el context de la pandèmia han augmentat les investigacions sobre els beneficis de la telemedicina o la telepsicologia, sobretot per empoderar els pares i mares com a agents principals del canvi dels seus fills amb autisme. Aquestes tecnologies han obert noves portes i possibilitats, però sempre recomano que la intervenció sigui cara a cara.\nCaldria posar el focus en les nenes i en les persones adultes, concretament en les dones, ja que la majoria dels recursos estan dissenyats per a nens\nQuin recorregut de futur es preveu que tingui AutisMIND?\nVolem anar incorporant vídeos en funció de les necessitats que vagin sorgint i que anem detectant. Més endavant, tenim el projecte de traduir-la a diferents idiomes per poder arribar a diversos països, i també que molts dels vídeos els puguin utilitzar altres col·lectius amb diferents necessitats, com ara la discapacitat intel·lectual o el TDAH, o per tractar temes de molta rellevància en escoles ordinàries, com ara el ciberassetjament.\nFinalment, què et suposa que el projecte hagi estat triat finalista de l’Spin UOC? Què aporten iniciatives com aquesta per als professionals que esteu desenvolupant noves solucions en els vostres àmbits de treball?\nM’anima a continuar treballant de valent perquè el projecte avanci. L’acompanyament i el tracte de tots els professionals que et guien i t’assessoren és excel·lent, així com la seva implicació i l’experiència que aporta cadascun des del seu àmbit d’especialitat. Iniciatives com aquesta són indispensables per promoure que professionals de diferents disciplines puguem emprendre i dur a terme idees que neixen de la necessitat i de la realitat que nosaltres coneixem en els nostres àmbits, més enllà del punt de vista empresarial.\nRedactora colaboradora experta en temas de Salud\nPreparant el desconfinament: idees per a famílies d’infants amb TEA 24 abril, 2020\nAsperger en femení: un autisme amb característiques pròpies 14 febrer, 2020\nEl potencial de les noves tecnologies per a la intervenció en el TEA 16 novembre, 2020\nMenors víctimes de violència familiar: una assignatura pendent 9 març, 2018


Absolen el company Gustau - SPC Sindicat de Periodistes de Catalunya - Sindicat de Professionals de la Comunicació\nInici/Notícies/Absolen el company Gustau\nL’SPC comparteix l’alegria del personal de la Corporació i felicita el company Gustau per haver quedat exonerat d’una acusació injusta, indigna i mesquina. Els directius de la televisió pública catalana han ordit una trama de falses acusacions per amagar les pròpies vergonyes, pagades amb uns sous d’escàndol. També felicitem el comitè d’empresa per aquest èxit i pel suport i les mobilitzacions promogudes en defensa del company. També ens adherim a la petició formulada pel comitè de dimissió de Brauli Duart i de Núria Llorach al capdavant de la CCMA expressada en un comunicat fet públic avui.\nLa nota diu: «Aquest matí s’ha conegut la sentència sobre el cas de la demanda de la CCMA de 7 anys de presó contra el treballador de TV3 al qual van voler culpar de la filtració de 2012 de les dades salarials i dels càlculs per a fer l’ERO. La sentència és clara: El Gustau ha quedat absolt dels càrrecs de descobriment i revelació de secret». Afegeix que «els companys, amics i familiars del Gustau estem molt contents per la sentència. Després d’anys de persecució, s’acaba el patiment.»\nFinalment convoca una concentració a TV3 per al dimecres 13 perquè a criteri del comitè «encara queda un escull: cal veure què farà la CCMA amb la sentència. Tindran la barra de presentar un recurs a l’Audiència? insistiran, com han fet durant anys, a allargar el patiment d’una família?» Poc després, la Corporació ha fet públic un altre comunicat en el qual diu que accepta la resolució judicial i que no presentarà recurs. Al judici, a darrera hora, l’empresa va decidir canviar la seva representació legal davant l’escàndol que va suscitar el fet que l’advocat inicialment previst, Wenceslao Tarragó, s’hagués ocupat anteriorment de defensar nazis i racistes. Finalment el lletrat va ser un altre del mateix bufet.\nNo obstant, el comitè ha expressat el seu enuig amb la direcció de la Corporació i ha demanat les citades dimissions de Llorach i Duart «de manera immediata».


UNA ESQUIROL 'BORRATXO' PROVOCA 450 EUROS EN DANYS EN UN PUB ANGLÈS | COLLONADES\nUNA ESQUIROL 'BORRATXO' PROVOCA 450 EUROS EN DANYS EN UN PUB ANGLÈS\nUn esquirol va irrompre en un club privat anglès, on es va intoxicar després d'ingerir alcohol i va causar destrosses al local pel valor de 300 lliures. Encara que sembli mentida, o un desgavellada idea per estafar l'assegurança, això va ocórrer de veritat el diumenge a Anglaterra (a l'oest de la província de Midlands) i la notícia ja s'ha fet viral per les xarxes socials.\nEls fets van passar a Worcestershire, Anglaterra, al pub Honeybourne Railway Club, prop de Evesham. El propietari obria el seu negoci com tots els dies quan va trobar sobre la barra cervesa vessada i diverses ampolles trencades. Literalment va dir que "la barra havia estat saquejada".\nAl principi, Sam Boulter, l'amo del Club, assegura que va pensar que algú havia entrat a robar en el seu establiment i va aprofitar per muntar-se una festa. Però en registrar la caixa i veure que els diners estava intacte, alguna cosa no quadrava. Va ser llavors quan el propietari del bar va veure entre el desordre a un esquirol trontollant.\nEl rosegador, a part d'acabar amb les provisions de fruits secs del pub, va tastar una gran tipologia de cerveses i altres begudes alcohòliques.\nQuan Boulter es va adonar que l'animalet era el culpable de les destrosses, va perseguir a l'esquirol i la va capturar amb notable facilitat: "Estava massa borratxa per fugir" assegura el propietari. Després la va deixar anar per la finestra dels banys d'homes del local. "Ja tindria prou càstig amb la ressaca", comenten per Twitter. Les destrosses i pèrdues que aquesta esquirol tan festera ha provocat estan estimats en 300 lliures, uns 450 euros. elperiodico.com\nMiquel 21 de juliol de 2015 a les 13:54


Visita al sincrotó ALBA — Institut universitari de recerca en Ciència i Tecnologies de la Sostenibilitat — UPC. Universitat Politècnica de Catalunya\nEl passat dimarts 4 de juliol els professors i estudiants del Màster de sostenibilitat van fer una visita guiada al Sincrotó ALBA de la qual van gaudir d'una gran experiència.\nEl Sincrotró ALBA es una infraestructura científica de tercera generació situada a Cerdanyola del Vallès (Barcelona) i es la més important de la zona del Mediterrani.\nEs tracta d’un complex d’acceleradors d’electrons per produir llum de sincrotró que permet visualitzar la estructura atòmica i molecular dels materials i estudiar les seves propietats.\nLa font de llum de sincrotró ALBA és la més important instal·lació científica singular del sud-oest d’Europa. La instal·lació consisteix en un accelerador lineal i un sincrotró que acceleren electrons a velocitats pròximes a la de la llum, a una energia de 3 GeV. A continuació, els electrons s’injecten en una anella d’emmagatzematge d’un perímetre de 270 metres, optimitzada per produir radiació electromagnètica d’un continu de longituds d’ona, des de l'infraroig fins als raigs X. Les seves característiques com a font de tercera generació, en la qual la major part de la llum prové de dispositius d’inserció (oscil·ladors i onduladors), la fan equiparable a les noves instal·lacions d’Alemanya, Suïssa, França i el Regne Unit.\nEn funcionament des de 2012, compta amb set línies d’experimentació totalment operatives en l’actualitat. Aquestes línies de llum permeten realitzar experiments en diversos àmbits científics: química, ciències de la vida, física, ciència de materials, biologia, nanotecnologia, patrimoni històric i artístic...\nAquesta infraestructura científica singular, que genera 5,000 hores de llum sincrotró a l’any, està a l’abast de la comunitat científica així com del teixit empresarial, amb capacitat de donar servei a més d’un miler d’investigadors cada any. Els projectes de recerca d’àmbit públic són seleccionats per un comitè científic internacional i són escollits en convocatòria pública en base a la qualitat científica de les seves propostes. Les empreses poden sol·licitar hores de llum a ALBA per realitzar els seus experiments d’acord a una tarifa establerta preu/hora.


La preestrena de Sègula al FICMA Barcelona serà el dilluns 5 de novembre a la Sala Mompou de la SGAE a les 19:30h (Passeig de Colom, 6). Entrada lliure\nOrganitza el Festival Internacional de Cinema del Mediambient de Barcelona amb la col·laboració de l’Acadèmia del Cinema Català i de la SGAE.\nLa projecció comptarà amb la presentació del Director del Documental, Mario Pons, i la productora Executiva Delegada de Televisió de Catalunya, Muntsa Tarrés.\nSinopsi: La falta de vent a favor, l’escassa economia productiva, la forta riuada de la crisi financera i moral que s’emporta la prosperitat i la salut de moltes famílies, fa que molts ciutadans ens preguntem: Per sobre de les nostres diferències, pot una minoria influir de forma directa sobre el seu futur? Aturats, estudiants, autònoms, empreses, associacions, institucions, universitats, sindicats, s’uneixen per trobar un camí en comú que allunyi a les perifèries del seus propis complexos, l’abandonament i càstig dels poders centrals.\nLa preestrena de Sègula coincideix també amb l'estrena europea Watershed una pel·lícula produïda des del Redford Center http://www.redfordcenter.org/ la institució cultural presidida per en Robert Redford i on un dels seus representants estarà en el Festival. Watershed toca de molt aprop un tema similar al que està passant a les Terres de l'Ebre, la reducció de cabdals de sediment i les seves conseqüències al tram final del riu. Aquesta coincidència permetrà a ambdues produccions conèixer-se, intercanviar postures i obrir un debat internacional per crear consciència de la importància d'una bona gestió de l'aigua. La projecció tindrà lloc a l'Institut d’Estudis Nord-americans de Barcelona, el proper 9 de novembre a les 19:30h.\nSègula, lo futur de les Terres de l'Ebre, de Mario Pons\nFESTIVAL INTERNACIONAL DE CINEMA DEL MEDIAMBIENT, FICMA\nSala Mompou de la SGAE a les 19:30h


Demà és l'Aplec de la Salut! Aquí el programa d'activitats\nEscrit per Mireia Capdevila el 9 maig 2019\nL’Aplec de la Salut, la segona festa local i més antiga de Sabadell, es celebrarà el cap de setmana de l’11 al 13 de maig. Activitats de cultura popular, familiars i religioses tornaran a omplir l’eix central de Sabadell.\nUna mà d’activitats ludicoesportives, jocs tradicionals i espectacles itinerants tancaran l’eix central de la ciutat, per dur a terme totes les activitats programades per a la celebració.\nSón quatre els trams de la ciutat que romandran tancats, des de les 11 del matí fins les 9 del vespre, per tal de dur a terme la celebració. Per una banda, a l’alçada de la plaça del Pi. Seguidament, a l’alçada de la plaça de la Creu Alta, les places del Mestre Planes i de Montserrat Roig també romandran tallades. Finalment, la plaça de Barcelona i el passeig dels Almogàvers.\nA la plaça de la Creu Alta es durà a terme una activitat lúdica que tractarà el problema de la contaminació acústica a Sabadell: El soroll de la ciutat. D’altra banda, l’associació l’Animalada, organitza a l’esplanada de la font Nova de la Salut, música i activitats infantils i familiars. De cara al vespre, a la plaça Mestre Planas, tocarà el grup de trap sabadellenc, Flashy Ice Cream.\nTrobada de Corals Infantils i 17è Concurs de Colles Sardanistes\nPer vuitena vegada consecutiva, es durà a terme al Teatre La Faràndula, la Trobada de Corals Infantils el dimecres 8 i el dijous 9 de maig, a les 7 de la tarda. Divendres 10 a les 6 de la tarda i a les 8 del vespre actuaran corals més grans.\nEl concurs de Colles Sardanistes, celebrarà la seva dissetena edició a la Plaça de Sant Roc diumenge 12, a les 11 del matí. Quinze colles sardanistes d’arreu de Catalunya actuaran i també la Cobla Marinada.\nEl tret de sortida a la programació de dilluns, es donarà al matí i seguirà a la tarda i al vespre. Hi ha una gran varietat d’activitats, entre les quals destaquen: la Cercavila de la Ciutat, el concert de la Banda de Música de Sabadell, la ballada de sardanes amb la Cobla Jovenívola, tallers infantils o l’actuació de Clau de Folk amb música d’acordió.\nD’activitats esportives també n’hi hauran, la 35ª Pujada a la Salut i el 12è Cros de la Salut són els exemples. La Unió Excursionista Sabadell (UES) organitza de nou la pujada a la Salut. El recorregut és de 7 kilòmetres, la inscripció és gratuïta i es pot fer a la UES. El mateix dilluns també s’admetran inscripcions sempre i quan siguin al lloc de la sortida (plaça de la Sardana) i 5 minuts abans de començar. D’altra banda, es realitzarà el 12è Cros de la Salut, organitzat per l’Ajuntament i Sabadell És Atletisme. Hi hauran 3 categories per edat: infantil, absoluta i veterans, cada primer classificat obtindrà un trofeu a l’arribar a la meta. La inscripció per participar, també és gratuïta i es pot fer a l’Oficina de la JAS (Complex Esportiu de Sant Oleguer). Mitja hora abans de començar la cursa es podran realitzar les últimes inscripcions.\nSense ofrena als deportats\nCal recordar que aquest any no se celebra l’acte en record dels sabadellencs morts als camps de concentració nazi ja que aquest acte s’ha canviat de data, al gener, i emplaçament, a la plaça de Montserrat Roig, al barri de l’Eixample.\nMés informació sobre el programa complet.\nServeis de la línia F4 d’autobús\nDurant el diumenge 12, les línies d’autobús F1 i F2 augmentaran el servei, cada 15 minuts, amb reforços entre l’intercanviador de ronda de Zamenhof i el nord de Sabadell. Les línies F3, F4 i F5 no tindran modificacions en el seu recorregut.\nPer altra banda, dilluns 13, el servei de la línia F4 de bus es mantindrà com un dia festiu, però, es reforçarà des de les 9:30 del matí fins a les 10:30 del vespre. Els autobusos passaran cada 15 minuts, des de la ronda de Zamenhof fins al Poblenou, en els dos sentits.\nMés informació sobre les línies d’autobús.\nFoto portada: ballada de gegants a l’Aplec de la Salut. Autor: David B.


"No volem ser un equip ascensor, volem quedar-nos a Divisió d'Honor" - Fet a Sant Feliu\nRaquel Maldonado Capitana de l'equip femení de waterpolo del Club Natació Sant Feliu\nDimarts, 27 de juny de 2017 17:30h\nRaquel Maldonado fent un llançament/ Foto: cedida pel Club Natació Sant Feliu\nAquesta temporada l’equip de waterpolo femení del Club Natació Sant Feliu ha aconseguit pujar a Divisió d’Honor, la màxima categoria de waterpolo femení. Ho han fet de la millor manera possible: sent l’equip invicte de Primera Divisió, només cedint un empat. Des del Fetasantfeliu ens hem assegut una estona per parlar amb la capitana de l’equip, Raquel Maldonado (1993), ens ha explicat les sensacions d'aquesta temporada i com es prepararan per estar al màxim de cara als partits de Divisió d’Honor. Maldonado, procedent de L’Hospitalet, va arribar al CN Sant Feliu la temporada passada de la mà de l’entrenador, fitxat el mateix any que ella, i tot i el poc temps que porta al club aquest any ja s’ha convertit en la capitana gràcies a la votació de la resta de membres de l’equip.\nCom va acabar la lliga després de l’ascens matemàtic?\nVam acabar primeres sent invictes! L’any passat vam quedar segones, i vam fer la promoció; però aquesta temporada hem pujat directament. Som 10 equips a Primera i sempre baixen 2 i pugen 2. A Divisió d’Honor puja el primer, de forma directa, i el segon es promociona amb el penúltim de Divisió d’Honor.\nQuan vau començar la temporada, pensàveu en aconseguir aquest ascens i treballàveu per això, o no teníeu aquest objectiu en ment?\nL’objectiu des del primer moment era pujar perquè l’any passat ja vam estar a punt. Lluitàvem amb el Concepción Lineal, i ens ho jugàvem tot contra elles. La temporada passada aquí les vam guanyar de 2 i allà vam fer un partit lamentable i vam perdre.\nI què ha canviat aquesta temporada?\nLa temporada anterior, l'any passat, entrava de nou el nostre entrenador i des del principi es va marcar com a fita l’ascens. Però a mesura que avançava la lliga no vam poder ser primeres i ens vam centrar en fer la promoció, que vam jugar i vam perdre; aquí vam guanyar però a Sevilla no. I aquest any vam decidir que ens havíem de posar líders des del principi, no volíem tornar a promocionar un altre cop, hauria estat la tercera promoció seguida per a l’equip.\nEl partit contra el Cuatro Caminos va ser un toc d'atenció per baixar del núvol i assumir que no hi havia res assolit\nI al final de temporada us ha anat millor.\nVam començar col·locant-nos líders amb un partit molt difícil contra el Cuatro Caminos al seu camp, un equip que sempre ens costa molt. Vam acabar guanyant de 2, i a partir d’aquí ens vam anar mantenint, fins i tot durant els partits amb les rivals directes, que els teníem tots seguits: el Navarra (WP. 98 02), el Cuatro Caminos i el Leioa. Vam guanyar-los tots i vam acabar la primera ronda invictes amb una gran diferència. La segona ronda va anar molt bé fins que vam empatar contra el Cuatro Caminos, a Sant Feliu. Va ser com un toc d’atenció per baixar del núvol i assumir que no hi havia res assolit. Llavors vam posar el "turbo" altre cop i vam guanyar tots els partits amb solvència. Als últims partits del final de la lliga els nervis es van apoderar de nosaltres i jugàvem molt malament. Ens havíem de proclamar campiones matemàticament abans d’acabar i teníem ansietat per saber quan seria. Un cop vam aconseguir l’ascens, ens vam relaxar i vam jugar molt millor els partits que ens quedaven.\nQuè suposa pujar a categoria d’Honor?\nPer moltes és un somni fet realitat, no han estat mai a la Divisió d’Honor, encara que l’equip sí que havia jugat, però feia molt temps que no s’aconseguia tornar i era l’objectiu. Ara ens hem de marcar uns objectius, el primer és la permanència. Normalment l’equip que puja és el que baixa, i no volem ser un equip ascensor, volem pujar i quedar-nos. Si guanyem la permanència, l’any que ve o d’aquí dues temporades, l’objectiu seria classificar-nos per jugar la Copa de la Reina.\nCom treballareu per aconseguir aquests objectius?\nHem d‘entrenar molt més, sobretot el físic, ens falta una barbaritat. Als entrenaments tenim una part de sec; el físic, i una part d’aigua, on hi ha una hora de natació i la resta de waterpolo. Aquest any hem de canviar una mica l’organització dels entrenaments, centrant-nos sobretot en la part física, perquè les contrincants són molt més fortes, i tenen molta més natació. No és que nosaltres siguem un equip lent, perquè fem moltes contres, però jugarem contra noies corporalment grans.\nI com ho combineu amb la vida professional?\nEn el meu cas jo m’haig d’organitzar la vida laboral amb l’entrenament. M’ho puc compaginar molt bé, però l’únic que m’afectarà serà que hi haurà 2 dies que doblaran els entrenaments pel matí i no podré anar. Per les que estudien és molt més fàcil, però les que treballem no podem deixar d’anar a treballar per anar a entrenar. El waterpolo és una part principal de la nostra vida, però sense oblidar la vida real.\nL’objectiu per la temporada que ve és tenir un bon titular i una banqueta potent\nQuins seran els principals canvis que viurà l’equip?\nLes jugadores que som ara en teoria ens mantenim, però sí que hem de portar gent de fora. Sobretot aquest any perquè hi ha noies que han hagut de marxar i ens hem trobat una mica penjades. Per tant, l’objectiu és tenir un bon titular i una banqueta potent.\nDiries que el Club Natació Sant Feliu està en un bon moment?\nSí, tan l’equip masculí com el femení hem estat a nacional, els nois van pujar l’any passat, nosaltres hem pujat aquest. El Club inverteix en nosaltres en el sentit que ens ha de proporcionar una instal·lació i facilitar-nos els horaris per poder entrenar bé, no ens pot posar un entrenament a les 3 del migdia, no vindria ningú. A més els entrenadors també es mouen per fer entrenaments a altres piscines o fer partits amistosos… En aquest sentit el club correspon bastant, sobretot amb els viatges. No és el mateix haver de pagar-los tu o que el CN assoleixi totes les despeses, i encara més quan a Primera Divisió teníem un munt de viatges. Primera és la lliga més cara, gairebé tots els equips són de fora, en canvi a Divisió d’Honor ens passarà al revés, gairebé tots són d’aquí.\nEl waterpolo és un esport minoritari que necessita molt entrenament i es reconeix poc\nCreus que el waterpolo és un esport poc seguit?\nEs va començar a seguir una mica més quan les noies de la selecció van anar a les Olimpíades de Londres i van aconseguir una medalla. Crec que va ser el 'boom' i ara és un esport que està mig de moda però que no arriba a ser, ni molt menys, com el futbol. És cert que ja tothom sap que és el waterpolo, abans parlaves amb la gent i et deien “això que és? Handbol però a l’aigua?”. De mica en mica es va coneixent més, i estem encantats perquè és un esport minoritari que necessita molt entrenament, i com que no cobrem milions hem de treballar i entrenar, i en aquest sentit sí que se’ns reconeix poc.\nEn quin sentit creus que no se us reconeix prou?\nÉs un esport molt sacrificat. Per exemple, quan ets petita tots els de classe queden per fer coses i tu no pots perquè has d’anar a entrenar, o quan ets més gran no surts perquè l'endemà tens un partit, i així vas deixant de banda altres coses per centrar-te en el que t’agrada, el waterpolo. A més a més, és un esport que et dona molts valors i amistats. T’uneix a la gent del teu món, i aprens uns valors que a la vida diària també et serveixen.\nParlant de reconeixement, els èxits se us reconeixen com voldríeu?\nA nivell de Club se’ns reconeixen molt, ens van fer una festa per celebrar-ho. A nivell de ciutat també estem contentes. Sant Feliu és com un poble i a Divisió d’Honor totes són ciutats importants: Barcelona, Mataró, Sabadell. En canvi, Sant Feliu és més humil, i això fa que tothom se n'alegri molt. Hem sigut la notícia estrella.\nAra que el moviment feminista sembla que està més fort que mai, creus que l’esport femení està més reconegut?\nEl waterpolo femení està molt menys reconegut que el masculí. En els últims anys la selecció femenina està triomfant més que la masculina i això fa que es reconegui una mica més. A nivell de clubs té moltíssima més importància el masculí que el femení, l’excepció és Sabadell perquè han sigut campiones d’Europa, però la resta, potser, anem una mica més per darrera.


Naiskos - Viquipèdia, l'enciclopèdia lliure\nNaiskos funerari en marbre del soldat Aristonautes. Necròpoli del Ceràmic d'Atenes (350 aC - 325 aC)\nEl naiskos (en grec: ναΐσκος, templet; etimologia: νάος; diminutiu de naos, temple) és un petit temple o templet d'ordre clàssic amb columnes o pilars i frontó.\nSovint és utilitzat com a motiu artístic. No és estrany a l'art antic. Es pot trobar en l'arquitectura dels temples com a Egira o a l'oracle d'Apol·lo a Brankídia i especialment en l'arquitectura funerària dels cementiris de l'antiga Àtica com en relleus de tombes o petits santuaris com l'exemple del Ceràmic, d'Atenes i a les pintures de ceràmiques de figures negres i vermelles, com lutròfors i lècits. Encara que aquests vasos que mostren naiskos (plural, naiskoi) són de retrats d'homes que van morir, manquen de columnes i són pròpiament esteles de tombes.\nTambé existeixen naiskoi del tipus figuretes i del tipus de templets en terracota, molts d'ells conservats al Museu del Louvre a París. Tots els naiskos, en qualsevol part, tenen un rerefons religiós, especialment amb relació al culte funerari grec.\nUn estil similar, anomenat edicle, s'observa en l'art de l'Antiga Roma.\nA Wikimedia Commons hi ha contingut multimèdia relatiu a: Naiskos\nBochum von Johannes Bergemann - Die Datenbank der attischen Grabreliefs (alemany)\nObtingut de «https://ca.wikipedia.org/w/index.php?title=Naiskos&oldid=23785430»\nLa pàgina va ser modificada per darrera vegada el 14 juny 2020 a les 23:02.


MeteoTossa: de juliol 2008\nPublicat per meteotossa a 5:47 Cap comentari:\nPublicat per meteotossa a 2:35 Cap comentari:\nPublicat per meteotossa a 6:32 2 comentaris:\nPublicat per meteotossa a 5:24 Cap comentari:\nPublicat per meteotossa a 1:30 Cap comentari:\nPublicat per meteotossa a 1:53 2 comentaris:\nTot i que em tingut alguns dies d’estiu amb fortes tempestes en punts de la meitat nord, especialment del Pirineu, aquest cap de setmana de ben segur que serà el primer amb tempestes generalitzades i importants en diversos punts, arribant fins i tot a la mateixa línia de la costa.\nEl pas d’una línia frontal, amb aire fred en alçada creuarà la península d’oest a est. Aquesta front fred, vindrà acompanyat de suficients elements com per originar nuclis convectius que donin lloc a tempestes, localment severes. Trobarem a 500hPa una llengua freda de -13 a -16ºC, amb humitat elevada en els diferents nivells de la troposfera, destacant la present a 700 hPa de gairebé el 100%. Tot aquest conjunt, toparà amb les temperatures caloroses d’aquests darrers dies, i la elevada humitat en la zona litoral i prelitoral. Aquest xoc entre aquestes dues masses d’aire tan marcades ocasionarà un potencial marcat i en conseqüència, les típiques tempestes fortes i intenses d’estiu, que en molts casos aniran acompanyades de ventades fortes i algunes calamarsades.\nEls primers símptomes d’aquest canvi ja tenen lloc a l’interior de Catalunya, amb fortes i intenses tempestes que estan descarregant ara mateix, algunes d’elles amb ventades i calamarsa.\nNo obstant això, a Tossa no sembla que haguéssim de tenir tempestes severes, tot i que alguns ruixats, sobretot de cara a diumenge, podrien ser d’una certa intensitat. La matinada de dissabte ja podria arribar algun ruixat, que es repetiria de cara al vespre - nit i al lalrg de tot el diumenge en forma de ruixats.\nLes tempestes més severes, es produiran a la Comunitat Valenciana, on fins i tot, hi ha avisos de possibles fenòmens tornàdics, no es descarta alguna mànega enfront de la costa catalana de cara a diumenge.\nModel GFS. Model de precipitació i pressió en superfície de cara a dissabte a les 18h. Podem apreciar com el model indica precipitacions generals i generoses a tota la meitat nord de Catalunya.\nMapa de risc ESTOFEX. Nivell 2 de risc de tempestes severes, amnb la possibilitat d'un 30% de fenòmens tornàdics.\nPublicat per meteotossa a 2:08 3 comentaris:\nDesprès d’uns dies ben estables, tot sembla indicar que demà diumenge i la matinada de dilluns, els ruixats podrien visitar-nos de forma puntual a la nostra població.\nEl pas d’un sistema frontal fred, amb prous ingredients per generalitzar l’inestabilitat, portarà ruixats i tempestes, localment fortes i intenses, en molts indrets de Catalunya, preferentment a la meitat nord i prelitoral.\nLes precipitacions s’aniran estenent d’oest a est, i a últimes hores del dia arribarien a la costa. A primeres hores del matí, les tempestes ja podrien aparèixer en punts de Tarragona i resta del prelitoral català, a la vegada que aniran apareixent arreu del territori. Les pluges, en forma de ruixats dispersos, s’allargarien fins al matí de dilluns en indrets de la costa barcelonina i sud de la Costa Brava. Algunes d’elles podrien ser intenses.\nLes temperatures continuarien amb la tendència a la baixa d’aquests dos darrers dies, no obstant, al centre del dia, com és normal, la calor es faria notar amb temperatures màximes lleugerament superior als 30ºC a l’interior i entorn els 25ºC a la costa.\nPublicat per meteotossa a 1:51 Cap comentari:


.: Escola Valenciana :. Notícies - Més de 200 persones visualitzen ‘Sufragistes’ per commemorar amb Escola Valenciana el Dia de les Dones\nMés de 200 persones visualitzen ‘Sufragistes’ per commemorar amb Escola Valenciana el Dia de les Dones\nData: 07/03/2017 12:19\nL’Aragó Cinema ha acollit la projecció de la pel·lícula de la cineasta Sarah Gavron, ‘Sufragistes’, organitzada amb motiu del Dia de les Dones per la CAPPEPV - Coordinadora d'Alumnes, Professorat, Pares i Mares per l'Ensenyament Públic en Valencià, la Coordinadora pel Valencià Horta Nord i el Guaix - Coordinadora pel Valencià de l'Horta Sud.\n• Escola Valenciana participarà en la manifestació del #8M amb la pancarta ‘Coeduquem'.\nMés de 200 persones han participat en la iniciativa d'Escola Valenciana ‘Bastim la igualtat' amb la projecció de ‘Sufragistes'. Aquesta activitat marca l'inici del cicle ‘Coeduquem', basat en propostes audiovisuals de temàtica social per sensibilitzar la ciutadania sobre les relacions humanes en condicions d'explotació i la lluita per assolir drets i llibertats. «L'escola que volem i per la qual treballa Escola Valenciana promou valors d'igualtat, justícia, pau i solidaritat», ha declarat la coordinadora del projecte Cinema Coeduquem, Laura Font, i ha afegit: «la transformació de la societat comença en l'escola. I nosaltres, des d'Escola Valenciana, volem aportar la nostra llavor en la formació de la ciutadania del futur.»\nMés projeccions de ‘Sufragistes'\nAquesta iniciativa cultural que Escola Valenciana ha oferit tant als ajuntaments com als centres educatius ha tingut una gran acollida. Durant els propers dies Alacant, Bigastre, Alboraia, Mutxamel, Cocentaina, València, Biar, Tavernes Blanques i Xixona projectaran ‘Sufragistes' per commemorar el Dia de les Dones.\nEscola Valenciana participarà en la manifestació del #8M amb la pancarta ‘Coeduquem', amb la qual fa valdre la importància d'educar l'alumnat amb valors d'igualtat. Les treballadores i els treballadors d'Escola Valenciana secundaran l'aturada internacional de dones del 8 de març entre les 12 i 13 hores, i conviden a totes les persones a participar en aquest acte simbòlic.